આમ છતાં સામાન્ય ધારણા કરતાં વિપરીત કહી શકાય એવું વ્યાપક જનસમર્થન સરકારના આ પગલાંને મળ્યું. કલાકો સુધી જૂની નોટો બદલવા કે જમા કરાવવા લાઇનમાં ઊભેલા લોકોના મુખેથી સરકારના નિર્ણય વિરુદ્ધ બોલવવાના પ્રયાસો છતાં સરકારનો નિર્ણય સારો હોવાનું રટણ કરતા લોકોના સ્વર ઘણી વખત પ્રતિબદ્ધ મીડિયાના લોકોને પરેશાન કરનારા હતા. કોઇ પણ સરકારમાં પ્રજાનો આવો અટલ વિશ્વાસ એ સરકારની મહામૂલી મૂડી જેવો હોય છે. આ વિશ્વાસ આજે પણ યથાવત છે કે કેમ એવો સવાલ થઇ શકે. પરંતુ આવો સવાલ કરનારા આમ નાગરિક નહીં, માત્ર વિદ્વદ્જનનો હોય છે એ પણ ભૂલવું ન જોઇએ. વિદ્વદ્જનોની એ મૂળભૂત પ્રકૃતિ હોય છે. ક્યારેક એવું બને છે કે જે વાત અશિક્ષિત, અભાવગ્રસ્ત સામાન્ય જન સમજી શકે છે એ વાતને સમજવાનો વિદ્વદ્જનો ધરાર ઇનકાર કરે છે. નોટબંધીના નિર્ણયની બાબતમાં પણ ઘણે અંશે આવું બની રહ્યું છે. અહીં મહત્ત્વની વાત એ છે કે સરકારના ઇરાદા અને હેતુ વિશે શંકા સેવી શકાય તેમ નથી. આટલી વાત સ્પષ્ટ હોય તો નિર્ણયની સફળતા-નિષ્ફળતાના પ્રમાણની બહુ ચિંતા કરવાની રહેતી નથી.